IL-MAGĦMUDIJA TAL-MULEJ IS-SEJĦA GĦAT-TIFĦIR 'L ALLA V/. Mulej, iftaħli xufftejja. R/. U fommi jxandar it-tifħir tiegħek. Ant. Kristu hu l-Iben għażiż, li fih il-Missier sab l-għaxqa tiegħu: ejjew nadurawh. Ejjew, ħa nfaħħru bl-hena l-Mulej, ħa ngħajjtu bil-ferħ lill-blata tas-salvazzjoni tagħna! Nersqu quddiemu b'għana ta' radd il-ħajr, ngħannulu b'għajat ta' ferħ. Ant. Kristu hu l-Iben għażiż, li fih il-Missier sab l-għaxqa tiegħu: ejjew nadurawh. Għax Alla kbir hu l-Mulej, sultan kbir fuq l-allat kollha. F'idejh huma qigħan l-art, tiegħu huma qċaċet l-għoljiet. Tiegħu l-baħar, għax hu għamlu; tiegħu l-art, għax b'idejh saret. Ant. Kristu hu l-Iben għażiż, li fih il-Missier sab l-għaxqa tiegħu: ejjew nadurawh. Ejjew inqimuh u ninxteħtu quddiemu, għarkubbtejna quddiem il-Mulej li ħalaqna! Għaliex hu Alla tagħna, u aħna l-poplu tal-mergħa tiegħu u n-nagħaġ tiegħu. Ant. Kristu hu l-Iben għażiż, li fih il-Missier sab l-għaxqa tiegħu: ejjew nadurawh. M'hux li kontu llum tisimgħu leħnu! "La twebbsux qalbkom bħal f'Meriba, bħal dakinhar f'Massa, fid-deżert, meta ġarrbuni u ttantawni missirijietkom, għalkemm raw dak li jien għamilt. Ant. Kristu hu l-Iben għażiż, li fih il-Missier sab l-għaxqa tiegħu: ejjew nadurawh. Għal erbgħin sena domt nistmellu dan in-nisel; u jien għedt: 'Qalbu mħassra dan il-poplu, u triqati ma jagħrfux.' Għalhekk ħlift fl-għadab tiegħi: Ma jidħlux fil-mistrieħ tiegħi!" Ant. Kristu hu l-Iben għażiż, li fih il-Missier sab l-għaxqa tiegħu: ejjew nadurawh. Glorja lill-Missier, u lill-Iben, u lill-Ispirtu s-Santu. Kif kien mill-bidu, issa u dejjem, U jibqa' għal dejjem ta' dejjem. Ammen. Ant. Kristu hu l-Iben għażiż, li fih il-Missier sab l-għaxqa tiegħu: ejjew nadurawh. UFFIĊĊJU TAL-QARI V/. O Alla, ejja eħlisni. R/. Mulej, fittex għinni. Glorja lill-Missier, u lill-Iben, u lill-Ispirtu s-Santu. Kif kien mill-bidu, issa u dejjem, u jibqa' għal dejjem ta' dejjem. Ammen. Hallelujah. Ġwanni kien fi tmiem il-ħidma; resaq lejh min ħalaq kollox, niżel fil-Ġordan jitgħammed, u bl-Ispirtu qaddes l-ilma. Xejn ma kellu m'niex jitnaddaf hu, li twieled minn Omm Verġni; iżda ried bil-ħasil tiegħu jeħles lilna minn dnubietna. Kif mis-sema, bħal ħamiema, il-Missier semmgħalna leħnu, qal: "Dan Ibni, l-għaxqa tiegħi!" B'din is-sejħa misterjuża feġġ quddiemna s-sies tal-Knisja: it-twemmin fit-Tliet Persuni f'Alla wieħed li jsalvana. Għarafniek illum, fid-dija tal-Missier u ta' l-Ispirtu: Ġesù Kristu, int il-Ħajja, int is-Sewwa; glorja lilek! Ammen. Ant. 1: Leħen il-Mulej fuq l-ibħra: Alla tal-glorja jriegħed. Agħtu lill-Mulej, ulied Alla, * agħtu lill-Mulej glorja u qawwa. Agħtu lill-Mulej il-glorja ta' ismu, * qimu l-Mulej fl-għamara mqaddsa tiegħu. Leħen il-Mulej fuq l-ibħra; * il-Mulej fuq l-ibħra kotrana. Leħen il-Mulej bil-qawwa, * leħen il-Mulej bil-glorja. Leħen il-Mulej ikisser iċ-ċedri; * ikisser il-Mulej iċ-ċedri tal-Libanu. Iġiegħel il-Libanu jaqbeż bħal għoġol, * is-Sirjon bħal ferħ ta' gendus selvaġġ. Leħen il-Mulej itajjar ilsna tan-nar. † Leħen il-Mulej jheżheż id-deżert; * jheżheż il-Mulej id-deżert ta' Kades. Leħen il-Mulej jobrom il-ballut, * u jżarma l-foresti; Alla tal-glorja jriegħed; * u fit-tempju tiegħu kulħadd jgħid: Glorja! Il-Mulej jaħkem fuq l-għargħar; * isaltan il-Mulej għal dejjem. Il-Mulej jagħti l-qawwa lill-poplu tiegħu; * ibierek il-Mulej bis-sliem il-poplu tiegħu! Glorja. Ant. 1: Leħen il-Mulej fuq l-ibħra: Alla tal-glorja jriegħed. Ant. 2: Mulej, l-art kollha tagħtik qima bil-ferħ; inti ġejt fostna biex tkun id-dawl ġdid taż-żminijiet kollha. Għajjtu bil-ferħ lil Alla, * bnedmin tad-dinja kollha; għannu s-sebħ ta' ismu, * xandru s-sebħ u t-tifħir tiegħu. Għidu lil Alla: * "Kemm int tal-biża' għemilek! Għall-kobor tal-qawwa tiegħek, * jitilfu l-ħila quddiemek l-għedewwa tiegħek. L-art kollha tagħtik qima, * tgħannilek u tgħanni lil ismek." Ejjew, araw l-għemejjel ta' Alla; * tal-biża' f'għemilu fost il-bnedmin. Biddel il-baħar f'art niexfa, † għaddew bil-mixi minn nofs ix-xmara. * Għalhekk, nifirħu bih! Hu jsaltan bil-kobor tiegħu għal dejjem; † b'għajnejh fuq il-ġnus jgħasses; * ma jerfgħux rashom in-nies xewwiexa. Bierku, popli, lil Alla tagħna, * semmgħu l-għana tat-tifħir tiegħu. Hu li jżommna fost il-ħajjin, * u ma jħallix riġlejna jogħtru. Għax int, o Alla, ġarrabtna, * għaddejtna mill-prova bħall-fidda. Ħallejtna naqgħu fix-xibka, * issikkajtilna bi ħżiem ġenbejna. Ħallejt in-nies jirkbu fuq rasna, † għaddejtna min-nar u mill-ilma; * iżda mbagħad ħriġtna fil-wisa'. Glorja. Ant. 2: Mulej, l-art kollha tagħtik qima bil-ferħ; inti ġejt fostna biex tkun id-dawl ġdid taż-żminijiet kollha. Ant. 3: Imbierek Alla, li qegħedni fost il-ħajjin u ħariġni fil-wisa'. Nidħol f'darek bil-vittmi maħruqa, * intemm il-wegħdiet li għamiltlek; il-wegħdiet li tennew xufftejja, * u fommi wiegħed fil-hemm tiegħi. Sagrifiċċji ta' bhejjem imsemmna, † duħħan ifuħ ta' ħrief maħruqa, * mogħoż u gniedes inħejjilek. Ejjew, isimgħu, u ngħidilkom, † intom ilkoll li tibżgħu minn Alla, * ngħidilkom x'għamel miegħi: Lilu sejjaħ fommi, * tifħiru kien fuq ilsieni. Kieku żammejt il-ħażen f'qalbi, * ma kienx jismagħni Alla Sidi. Iżda Alla tassew semagħni, * ta widen għat-talba tiegħi. li ma warrabx it-talba tiegħi; * ma warrabx minn fuqi t-tjieba tiegħu! Glorja. Ant. 3: Imbierek Alla, li qegħedni fost il-ħajjin u ħariġni fil-wisa'. V/. Dan hu Ibni l-għażiż. R/. Isimgħu lilu. Qari mill-Ktieb tal-Profeta Iżaija Iż. 42:1-9; 49:1-9 Il-Qaddej twajjeb tal-Mulej, dawl tal-ġnus Araw il-qaddej tiegħi, li jiena nwieżen, il-maħtur tiegħi li fih qalbi strieħet! Qegħidt ir-ruħ tiegħi fuqu, biex iġib il-ġustizzja lill-ġnus. Ma jgħajjatx, ma jgħollix leħnu; ma jsemmax leħnu fil-pjazez, qasba mġelġla ma jiksirhiex, musbieħ inemnem ma jitfihx. Iġib il-ġustizzja lill-ġnus, ma jegħjiex, ma jitfarrakx, sakemm ma jwaqqafx il-ġustizzja fuq l-art, għax il-gżejjer imbiegħda jistennew il-liġi tiegħu. Dan jgħid Alla, il-Mulej, li ħalaq u firex is-smewwiet, u l-medda ta' l-art bil-frott u l-ħdura tagħha, li jagħti l-ħajja lill-poplu li hemm fiha, u r-ruħ lil dawk li jgħixu fiha: "Jien, il-Mulej, sejjaħtlek fis-sewwa, sawwartek u għamilt minnek patt tal-poplu, dawl għall-ġnus, biex int tiftaħ għajnejn l-għomja, toħroġ lill-ilsiera mill-ħabs, u lil dawk li hemm fid-dlam minn dar l-għeluq. u ma nċedix il-glorja tiegħi lil ħaddieħor, anqas it-tifħir tiegħi lill-idoli. Il-ġrajjiet li kienu qabel, ara, seħħu ; u jiena nħabbar ħwejjeġ ġodda, u nsemmagħhomlkom qabel jinbtu." Isimgħuni, gżejjer; agħtuni widen, popli mbiegħda! Il-Mulej mill-ġuf sejjaħli, minn ħdan ommi ftakar f'ismi. Għamilli fommi xabla msinna, taħt id-dell ta' idu ħbieni. Għamel minni vleġġa maħtura, fil-barżakka tiegħu ħbieni. U qalli: "Iżrael, inti l-qaddej tiegħi, bik jiena nkun imfaħħar." U jien għedt: "Għalxejn inkeddejt, u fix-xejn ħlejt saħħti." Imma l-ġustizzja tiegħi fil-Mulej, u l-ħlas tiegħi mingħand Alla tiegħi. U issa tkellem il-Mulej, li minn ħdan ommi għamilni qaddej tiegħu, biex għandu nreġġa' lura lil Ġakobb u biex Iżrael jinġabar miegħu mill-ġdid, għax jien kont imfaħħar f'għajnejn il-Mulej, u Alla tiegħi kien il-qawwa tiegħi. Hu qalli: "Tkun ħaġa żgħira wisq għalik li inti tkun il-qaddej tiegħi biex tqajjem biss it-tribù ta' Ġakobb u treġġa' lura l-fdal ta' Iżrael. Jien nagħmel minnek dawl għall-ġnus, biex is-salvazzjoni tiegħi sa truf l-art tinfirex." Dan jgħid il-Mulej, il-feddej ta' Iżrael, il-Qaddis tiegħu, dan jgħid lil dak li hu mżeblaħ f'ħajtu, lil dak li hu mistkerrah mill-ġnus, lill-ilsir tal-ħakkiema: "Is-slaten jaraw u jqumu, il-prinċpijiet jinżlu jagħtu qima, minħabba l-Mulej, għax hu fidil, minħabba l-Qaddis ta' Iżrael, li ħatrek." Dan jgħid il-Mulej: "Fiż-żmien li għoġobni jiena smajtek, u f'jum is-salvazzjoni jiena għentek. Jien ħaristek u għamiltek patt mal-poplu, biex nerġa' nqajjem l-art u nqassam il-wirt li kien tħarbat; biex ngħid lill-imjassrin: 'Oħorġu,' u lil dawk li huma fid-dlam, 'Ejjew għad-dawl!" Huma jirgħu matul it-triq, u fuq kull għolja għerja jsibu l-mergħa tagħhom." RESPONSORJU Mt 3:16. 17; Lq 3:22 R/. Illum, wara li l-Mulej tgħammed fil-Ġordan, is-smewwiet infetħu, u hu ra l-Ispirtu ta' Alla nieżel fuqu qisu ħamiema u jieqaf fuqu; u mis-smewwiet instema' leħen il-Missier jgħid: * Dan hu Ibni l-għażiż; fih sibt l-għaxqa tiegħi. V/. L-Ispirtu s-Santu niżel fuqu, f'sura li tidher bħal ħamiema, u ġie leħen mis-sema: * Dan hu Ibni l-għażiż, fih sibt l-għaxqa tiegħi. Qari mid-Diskorsi ta' l-Isqof San Girgor Nazjanzenu Il-magħmudija ta' Kristu Kristu jimtela bid-dawl; niddawwlu miegħu aħna wkoll. Kristu jitgħammed; ninżlu miegħu fl-ilma, biex miegħu wkoll nitilgħu minnu. Ġwanni jgħammed, Ġesù jersaq lejh; forsi wkoll biex iqaddes lil min se jgħammdu; imma żgur biex jidfen għalkollox lil Adam il-qadim. U quddiemna u minħabba fina huwa qaddes l-ilma tal-Ġordan, biex bħalma hu nnifsu kien ruħ u ġisem, hekk ukoll il-ħidma tiegħu jibdieha bl-Ispirtu u l-ilma. Ġwanni għall-ewwel ma riedx, imma Kristu żamm sħiħ. Mbagħad: Jiena hu li jeħtieġli nitgħammed minnek, qal il-musbieħ lix-Xemx, il-leħen lill-Kelma, il-ħabib lill-Għarus, l-aqwa wieħed fost kemm twieldu minn-nisa lill-Kbir fost il-ħlejjaq kollha, dak li qabeż bil-ferħ f'ġuf ommu lil Dak li tqiem fil-ġuf, dak li mexa quddiem u kien għad irid jimxi quddiem, lil Dak li deher u għad irid jidher. Jien hu li jeħtieġli nitgħammed minnek: żid ukoll, u nitgħammed għalik. Għax għandu mnejn Ġwanni seta' jobsor li kien għad irid jieħu l-magħmudija tad-demm fil-martirju tiegħu; jew ħaseb, bħal Pietru, li ma kienx biżżejjed jaħsel riġlejh biss. U Ġesù tela' mill-ilma; flimkien miegħu, huwa tella' d-dinja 'l fuq, lejn is-smewwiet. Mbagħad Adam, għalih innifsu u għal nislu, ra s-smewwiet jiċċarrtu u jinfetħu, hu, li kien għalaq il-ġenna bis-sejf tan-nar. L-Ispirtu s-Santu niżel fuq dak li kien daqsu f'kollox, u xehed li dan kien Alla. U nstema' leħen mis-sema, għax mis-sema kien dak li għalih ingħatat ix-xhieda. L-Ispirtu deher f'sura ta' ħamiema fil-ġisem, għax il-ġisem ukoll jistħoqqlu l-ġieħ, ladarba hu Alla bis-saħħa ta' l-għaqda tiegħu ma' Alla. Ħafna mijiet ta' snin qabel kienet ukoll il-ħamiema li ħabbret tmiem id-dilluvju. Aħna llum qegħdin nagħtu ġieħ lill-magħmudija ta' Kristu u niċċelebrawha b'festa kif jixraq. Imma jeħtiġilna tkunu safja u tissaffew dejjem iżjed. Għax lil Alla xejn ma jogħġbu aktar milli li l-bniedem jindem u jsalva; dejjem dan hu l-ħsieb ta' Alla fil-messaġġi u l-misteri tiegħu kollha. Kunu mela bħal dawl fid-dinja, kunu l-qawwa li tagħti l-ħajja lill-bnedmin l-oħra, biex, bħal dwal li taqdu lid-dawl il-kbir, timtlew bid-dija tiegħu tas-sema, u tisbieħu bid-dawl aktar safi u qawwi tat-tliet Persuni f'Alla wieħed, li għalissa xeħet fuqkom daqsxejn ta' raġġ biss mid-dija ħierġa minnu, bi Kristu Ġesù Sidna, li lilu l-glorja u setgħa għal dejjem ta' dejjem. Ammen. R/. Illum is-smewwiet infetħu u l-baħar stagħna bil-ħlewwa, l-art imtliet bl-hena, il-muntanji u l-għoljiet bil-ferħ: * Għax Ġwanni għammed lil Kristu fil-Ġordan. V/. Xi ġralek, baħar, biex taħrab? Xi ġralek, Ġordan, biex terġa' lura? * Għax Ġwanni għammed lil Kristu fil-Ġordan. INNU LILEK, O ALLA, INFAĦĦRU. Lilek, o Alla, infaħħru: * lilek b'Mulej nistqarru. Lilek Missier ta' dejjem, * id-dinja kollha tqimek. Lilek l-anġli kollha, * Lilek is-smewwiet u l-qawwiet kollha tagħhom, Lilek il-kerubini u s-serafini * Il-Mulej Alla ta' l-eżerċti. Is-smewwiet u l-art mimlija * bil-kobor tas-sebħ tiegħek. Lilek tfaħħar * Il-ġemgħa glorjuża ta' l-Appostli. Lilek ifaħħar * l-għadd sabiħ tal-Profeti. Lilek ifaħħru * il-qtajja' tal-martri rebbieħa kollhom bjuda. Mad-dinja kollha * il-Knisja mqaddsa tistqarr fik: il-Missier * ta' kobor bla qjies l-Iben tiegħek miqjum, * veru u waħdieni Kristu, * inti s-Sultan glorjuż. Inti minn dejjem * Bin il-Missier. Int, biex teħles lill-bniedem, * ma stmerrejtx tinżel f'ġuf ta' Verġni. Int ħriġt rebbieħ fuq is-setgħa tal-mewt, * u ftaħt is-saltna tas-smewwiet għal min jemmen. Int qiegħed fil-leminija ta' Alla, * fis-sebħ tal-Missier. Aħna nemmnu * li int għad terġa' tiġi bħala mħallef. Nitolbuk għalhekk li tgħin lill-qaddejja tiegħek, * li int fdejt b'demmek il-għażiż. Agħmel li nissieħbu mal-qaddisin tiegħek * fil-glorja ta' dejjem. Salva lill-poplu tiegħek, Mulej, * bierek lill-wirt tiegħek. Kun ir-ragħaj tagħhom, * erfagħhom għal dejjem. Minn jum għall-ieħor * aħna nberkuk; u nfaħħru ismek għal dejjem, * u għal dejjem ta' dejjem. Agħmel, Mulej, li llum * inħarsu ruħna minn kull dnub. Ħenn għalina, Mulej, * ħenn għalina. Ħa tkun fuqna, Mulej, it-tjieba tiegħek, * kif fik hi t-tama tagħna. Fik, Mulej, jien nistkenn: * ma jkolli qatt għax ninfixel. O Alla ta' dejjem li tista' kollox, meta Kristu tgħammed fix-xmara Ġordan l-Ispirtu s-Santu niżel fuqu, u int, b'leħen setgħani, għarraftna li hu Ibnek l-għażiż; agħmel li l-ulied adottivi tiegħek, li ħadu twelid ġdid mill-ilma u l-Ispirtu s-Santu, jibqgħu jgħixu sa l-aħħar kif jogħġob lilek. B'Ibnek Ġesù Kristu Sidna, li miegħek jgħix u jsaltan flimkien ma' l-Ispirtu s-Santu, Alla, għal dejjem ta' dejjem. Ammen. Inbierku l-Mulej. R/. Inroddu ħajr lil Alla. IT-TIFĦIR TA' SBIĦ IL-JUM V/. O Alla, ejja eħlisni. R/. Mulej, fittex għinni. Glorja. Kif kien mill-bidu. Hallelujah. Jinsġu llum flimkien l-insara għanja ta' tifħir u glorja lil Ġesù, li deher quddiemna feddej twajjeb tal-ġnus kollha. Kellu dwar it-tletin sena bħala bniedem, meta Kristu mar għand Ġwanni biex jitgħammed, għalkemm safi minn kull ħtija. Il-Battista mqaddes feraħ; b'id imriegħda, niżżel fl-ilma lill-Ħaruf li, bid-demm tiegħu, kien se jneħħi d-dnub tad-dinja. Leħen il-Missier mill-għoli xehed għal Ibnu, li bih tgħaxxaq; u l-Ispirtu mlieh bil-qawwa għall-missjoni mbierka tiegħu. Nitolbuk bil-ħeġġa, Kristu, biex tħarisna w tieqaf magħna; ġedded fina ruħ nadifa, ħa noffrulek ħajja safja. Għarafniek illum, fid-dija tal-Missier u ta' l-Ispirtu: Ġesù Kristu, int il-Ħajja, int is-Sewwa; glorja lilek! Ammen. Ant. 1: Is-suldat jgħammed lis-Sultan, l-ilsir lis-Sid, Ġwanni lis-Salvatur; l-ilma tal-Ġordan stagħġeb, il-ħamiema xehdet, u leħen il-Missier instema': Dan hu Ibni. Alla, Alla tiegħi int; * lilek ħerqan infittex. Ruħi bilgħatx għalik, † għalik imxennaq jiena, * bħal art niexfa, maħruqa, bla ilma. Għalhekk ġejt narak fit-tempju mqaddes tiegħek, * biex nitgħaxxaq bis-setgħa u l-glorja tiegħek. Għax it-tjieba tiegħek aħjar mill-ħajja, * xufftejja jxandru t-tifħir tiegħek. Għalhekk inbierkek tul ħajti kollha; * ngħolli jdejja u nsejjaħ ismek. Bħal b'ikel mill-aħjar li jsemmen nimtela, * u jgħannilek fommi b'xufftejn ferrieħa, meta, mimdud fuq friexi, fik niftakar, * u naħseb fuqek fis-sahriet tal-lejl. Għax int kont għajnuna għalija, * għad-dell ta' ġwenħajk ngħanni bil-ferħ. Miegħek tingħaqad ruħi, * int tweżinni bil-leminija tiegħek. Ant. 1: Is-suldat jgħammed lis-Sultan, l-ilsir lis-Sid, Ġwanni lis-Salvatur; l-ilma tal-Ġordan stagħġeb, il-ħamiema xehdet, u leħen il-Missier instema': Dan hu Ibni. Ant. 2: Kristu wera l-glorja tiegħu lid-dinja u qaddes l-għejun ta' l-ilma. Imlew l-ilma mill-għejun tas-salvazzjoni; għax Kristu, Alla tagħna, qaddes il-ħolqien. Bierku, għemejjel kollha tal-Mulej, il-Mulej, * faħħruh u għolluh għal dejjem. Bierku, anġli tal-Mulej, il-Mulej; * bierku, smewwiet, il-Mulej. Bierku, ilmijiet kollha ta' fuq is-sema, il-Mulej; * bierku, setgħat kollha, il-Mulej. Bierku, xemx u qamar, il-Mulej; * bierku, kwiekeb tas-sema, il-Mulej. Bierku, xita u nida kollha, il-Mulej; * bierku, irjieħ kollha, il-Mulej. Bierku, nar u sħana, il-Mulej; * bierku, bard u ksieħ, il-Mulej. Bierku, nida u borra, il-Mulej; * bierku, silġ u bard, il-Mulej. Bierku, ġlata u silġ, il-Mulej; * bierku, iljieli u ġranet, il-Mulej. Bierku, dawl u dlam, il-Mulej; * bierku, beraq u sħab, il-Mulej. Ħa tbierek l-art il-Mulej, * ħa tfaħħru u tgħollih għal dejjem. Bierku, muntanji u għoljiet, il-Mulej; * bierku, kull ma jinbet fl-art, il-Mulej. Bierku, għejun, il-Mulej; * bierku, ibħra u xmajjar, il-Mulej. Bierku, ħut kbir u kull ma jżiġġ fl-ilma, il-Mulej; * bierku, tjur kollha ta' l-ajru, il-Mulej. Bierku, bhejjem u mrieħel kollha, il-Mulej; * bierku, ulied il-bnedmin, il-Mulej. Bierek, Iżrael, il-Mulej, * faħħruh u għolluh għal dejjem. Bierku, qassisin tal-Mulej, il-Mulej; * bierku qaddejja tal-Mulej, il-Mulej. Bierku, spirti u rwieħ tal-ġusti, il-Mulej; * bierku, qaddisin u intom ta' qalb umli, il-Mulej. Bierku, Ħananija, Għażarija u Misael, il-Mulej, * faħħruh u għolluh għal dejjem. Inbierku l-Missier u l-Iben u l-Ispirtu s-Santu; * infaħħruh u ngħolluh għal dejjem. Imbierek int, Mulej, fil-wisa' kollu tas-sema, * ta' min jgħollik u jsebbħek fuq kollox għal dejjem. Fl-aħħar ta' dan il-kantiku l-Glorja ma tingħadx. Ant. 2: Kristu wera l-glorja tiegħu lid-dinja u qaddes l-għejun ta' l-ilma. Imlew l-ilma mill-għejun tas-salvazzjoni; għax Kristu, Alla tagħna, qaddes il-ħolqien. Ant. 3: Glorja lilek, o Alla, Feddej tagħna: int bl-Ispirtu u n-nar naddaft lill-bniedem mit-tinġis. Għannu lill-Mulej għanja ġdida: * fil-ġemgħa ta' ħbiebu t-tifħir tiegħuħ Ħa jifraħ Iżrael bil-Ħallieq tiegħu, * u jithennew ulied Sijon bis-sultan tagħhom Ħa jfaħħru biż-żfin l-isem tiegħu, * bid-daqq tat-tanbur u taċ-ċetra! Għax il-Mulej jitgħaxxaq bil-poplu tiegħu, * u jsebbaħ lill-fqajrin bir-rebħa. Bil-glorja jithennew ħbiebu, * u jaqbżu bil-ferħ fuq friexhom! It-tifħir ta' Alla jkun fuq fommhom, * u sjuf b'żewġt ixfar f'idejhom, biex jistgħu jitħallsu mill-ġnus, * u jagħtu l-kastig lill-popli, jorbtu bil-ktajjen is-slaten tagħhom, * bi rbit tal-ħadid il-kbarat tagħhom, jagħmlu minnhom il-ħaqq miktub għalihom: * dan hu ġieħ għall-ħbieb tiegħu kollha. Ant. 3: Glorja lilek, o Alla, Feddej tagħna: int bl-Ispirtu u n-nar naddaft lill-bniedem mit-tinġis. LEZZJONI QASIRA Iż 61:1-2a L-Ispirtu ta' Sidi l-Mulej fuqi, għax il-Mulej ikkonsagrani biex inwassal il-bxara t-tajba lill-fqajrin, bagħatni ndewwi l-qalb miksura biex inħabbar il-ħelsien lill-imjassrin, u lill-ħabsin il-ftuħ tal-ħabs, biex inniedi s-sena tal-grazzja tal-Mulej. R/. Kristu, Bin Alla l-ħaj, * Ħenn għalina. Kristu. V/. Int li dhert illum. * Ħenn għalina. Glorja. Kristu. Ant. tal-kantiku ta' Żakkarija: Kristu tgħammed u qaddes lid-dinja kollha; huwa tana l-maħfra ta' dnubietna billi naddafna lkoll bl-ilma u l-Ispirtu s-Santu. Imbierek il-Mulej, Alla ta' Iżrael, * għaliex ġie jżur u jifdi l-poplu tiegħu, u waqqaf għalina qawwa ta' salvazzjoni * f'dar David, qaddej tiegħu, bħalma kien wiegħed fl-imgħoddi * b'fomm il-profeti qaddisin tiegħu, biex isalvana mill-għedewwa tagħna * u minn idejn dawk kollha li jobogħduna. B'hekk juri ħniena ma' missirijietna, * u jiftakar fil-patt qaddis tiegħu, fil-ħalfa li ħalef lil Abraham missierna, * li jagħtina li, meħlusin minn idejn l-għedewwa tagħna, * naqduh bla biża' tul ħajjitna kollha, * bil-ġustizzja u l-qdusija quddiemu. U inti, tfajjel, tissejjaħ profeta ta' l-Għoli; * għax tmur qabel il-Mulej biex tħejjilu triqatu, biex tgħarraf lill-poplu tiegħu bis-salvazzjoni, * bil-maħfra ta' dnubiethom, ħierġa mill-qalb ħanina ta' Alla tagħna, * li jibagħtilna mill-għoli ż-żjara tax-Xemx tielgħa, ħa jdawwal lil dawk li jinsabu fid-dlamijiet u d-dell tal-mewt, * ħa jmexxi l-passi tagħna fit-triq tas-sliem. Glorja lill-Missier, u lill-Iben, * u lill-Ispirtu s-Santu, Kif kien mill-bidu, issa u dejjem, * u jibqa' għal dejjem ta' dejjem. Ammen. Ant. tal-kantiku ta' Żakkarija: Kristu tgħammed u qaddes lid-dinja kollha; huwa tana l-maħfra ta' dnubietna billi naddafna lkoll bl-ilma u l-Ispirtu s-Santu. PREĊI Il-Feddej tagħna għoġbu jitgħammed minn Ġwanni fil-Ġordan. Nitolbuh u ngħidulu: Mulej, ħniena. Kristu, inti wrejtna lilek innifsek u mlejtna bid-dawl tiegħek: – wassal dan id-dawl fuq kull min illum se jsib għajnuna bil-ħidma tagħna. Int umiljajt ruħek u tgħammidt minn qaddej tiegħek, biex tgħallimna t-triq ta' l-umiltà: – sawwab fuqna dan l-ispirtu biex inkunu qaddejja umli ta' ħutna l-bnedmin. Int naddaftna bil-magħmudija tiegħek u għamiltna wlied il-Missier: – agħti l-ispirtu ta' l-ulied adottivi lil dawk kollha li jfittxuk. Int qaddist il-ħlejjaq tiegħek bil-magħmudija, u ftaħt il-bieb lill-bnedmin biex iduru lejk u jitgħammdu: – agħmilna ministri ta' l-Evanġelju tiegħek fid-dinja. Int għarraftna l-misteru tat-Trinità Qaddisa fil-magmudija tiegħek: – ġedded l-ispirtu ta' l-ulied adottivi fl-imgħammdin kollha li int għamilthom saltna u qassisin. O Alla ta' dejjem li tista' kollox, meta Kristu tgħammed fix-xmara Ġordan l-Ispirtu s-Santu niżel fuqu, u int, b'leħen setgħani, għarraftna li hu Ibnek l-għażiż; agħmel li l-ulied adottivi tiegħek, li ħadu twelid ġdid mill-ilma u l-Ispirtu s-Santu, jibqgħu jgħixu sa l-aħħar kif jogħġob lilek. B'Ibnek Ġesù Kristu Sidna, li miegħek jgħix u jsaltan flimkien ma' l-Ispirtu s-Santu, Alla, għal dejjem ta' dejjem. Ammen. Għeluq Il-Mulej iberikna, iħarisna minn kull deni, u jwassalna għall-ħajja ta' dejjem. Ammen. IT-TALB TA' NOFS IL-JUM V/. O Alla, ejja eħlisni. R/. Mulej, fittex għinni. Glorja. Kif kien mill-bidu. Hallelujah. Fid-Disgħa ta' filgħodu B'qima kbira w tjieba sħiħa, miġburin f'dis-siegħa mbierka, nerfgħu talba mħeġġa 'l Alla, ħa nfaħħruh fil-qawwa tiegħu. Biex jagħtina d-don li nkunu tempju ta' l-Ispirtu s-Santu, li bħalissa ntbagħat u tqassam fuq l-appostli skond il-wegħda. Bit-tqassim tad-doni tiegħu, żejjen kollox bis-sbuħija il-Missier, li ħejja s-saltna tas-smewwiet għall-hena tagħna. Glorja lill-Missier, lill-Iben, lill-Ispirtu s-Santu, Alla: bħalma msebbaħ kien mill-bidu, hekk jissebbaħ issa w dejjem. Ammen. Ant. Ġwanni ma riedx iħalli 'l Ġesù jitgħammed, u qallu: Jiena hu li jeħtieġli nitgħammed minnek, u inti tiġi għandi? Nofs il-jum hu ħin wisq xieraq biex, fil-ħeġġa ta' mħabbitna, quddiem Alla nressqu talbna, b'radd il-ħajr u kull foħrija. Għaliex din kienet is-siegħa li, bis-sagrifiċċju veru tal-Ħaruf bla tebgħa, ksibna mis-salib is-salvazzjoni. Lill-Mulej għalhekk nitolbu biex jimliena b'dawl il-grazzja tas-salib, li d-dija tiegħu tfiet id-dawl tax-xemx b'qawwietha. Glorja lill-Missier, lill-Iben, bħalma msebbaħ kien mill-bidu, hekk jissebbaħ issa w dejjem. Ammen. Ant. Ġesù wieġeb lil Ġwanni u qallu: Inti għalissa ħallik minn dan, għax hekk jixraq nimxu biex inkunu għamilna u temmejna s-sewwa kollu. Fit-Tlieta ta' wara nofsinhar F'din it-tielet talba mqaddsa ta' mal-jum, infaħħru 'l Alla, b'radd ta' ħajr għal kull għajnuna li fi mħabbtu llum bagħtilna. Nadurawh, għax hu ta' l-għaġeb fil-misteru għoli tiegħu; u, fid-dawl tal-maġisteru ta' San Pietru, lejh inħaffu. F'rabta sħiħa ma' l-appostli, nitolbuhom jgħassu fuqna, biex il-passi dgħajfa tagħna jitqawwew bi Kristu Sidna. Glorja lill-Missier, lill-Iben, lill-Ispirtu s-Santu, Alla: bħalma msebbaħ kien mill-bidu, hekk jissebbaħ issa w dejjem. Ammen. Ant. Ġwanni xehed u qal: Jiena rajt l-Ispirtu nieżel mis-sema bħal ħamiema u joqgħod fuqu. Salmodija tat-Tnejn tal-I Ġimgha Il-liġi tal-Mulej perfetta, u tagħti l-ħajja; * ix-xhieda tal-Mulej hi sewwa, u tgħallem lil min ma jafx. Il-preċetti tal-Mulej dritti, u jferrħu l-qalb; * il-kmandament tal-Mulej safi, u jdawwal l-għajnejn. Il-biża' tal-Mulej sinċier, u jibqa' għal dejjem; * il-ġudizzji tal-Mulej sewwa, u mseddqa għalkollox; egħżeż mid-deheb, mid-deheb l-aktar fin, * oħla mill-għasel u mill-qtar tax-xehda. Fehemhom sewwa l-qaddej tiegħek; * ħlas tajjeb għandu min iħarishom. In-nuqqas min jista' jagħrfu? * Minn dak li ma nafx bih saffini. U mill-kburija wkoll ħares il-qaddej tiegħek, * tħalliha qatt taħkimni. Mbagħad inkun bla ħtija * u ħieles minn dnub kbir. Ħa jkunu milqugħa quddiemek † kliem fommi u ħsieb qalbi, * Mulej, blata tiegħi u feddej tiegħi. Glorja. Mulej, Alla tiegħi, fik il-kenn tiegħi; * salvani minn kull min iħabbatni, u eħlisni, li ma jaħtfunix bħal iljun u jqattgħuni, * u ma jkunx hemm min jeħlisni. Mulej, Alla tiegħi, jekk dan jien għamilt, * jekk ħatja ta' xi ħażen huma idejja, jekk b'deni għall-ġid ħallast lil ħabibi, * jew għal xejn b'xejn ħarbatt l-għadu tiegħi, ħa jqum l-għadu kontrija u jirbaħni, † ma' l-art taħt riġlejh jitfagħni, * u ġieħi fit-trab ikasbarli. Qum, Mulej, bil-qilla tiegħek, † ieqaf kontra s-saħna ta' l-għedewwa tiegħi; * stenbaħ, u agħmilli l-ħaqq li int ordnajt. Ħa jinġemgħu l-ġnus madwarek; * fuqhom int toqgħod fil-għoli. Mulej, int li tagħmel ħaqq mill-popli, † agħmel ħaqq minni, Mulej, skond is-sewwa tiegħi * u skond it-tjubija li hemm fija. Ħa jintemm il-ħażen tal-ħżiena, * u jitwettaq il-bniedem sewwa. Int li tgħarbel il-moħħ u l-qalb, * int Alla ġust. Glorja. It-tarka tiegħi hu Alla, * li jsalva 'l min hu qalbu safja. Alla hu mħallef ġust, * Alla li dejjem jitħallas mill-ħażen. Tassew li l-għadu jiġi u jsinn is-sejf, * l-ark jissikka u jimmirah. Diġà ħejja l-armi tal-mewt, * il-vleġeġ għamilhom għodda mikwija. Arah, l-għadu jnissel il-ħażen, * jitqal bil-qerq u jiled il-gideb. Fetaħ bir u ħaffru sewwa; * iżda jaqa' fil-ħofra li għamel hu. Fuq rasu taqa' l-ħsara li għamel; * fuqu tinżel id-dnewwa tiegħu. Inrodd ħajr lill-Mulej għall-ġustizzja tiegħu; * ngħanni isem il-Mulej, isem l-Għoli. Glorja. Fid-Disgħa ta' filgħodu Ant. Ġwanni ma riedx iħalli 'l Ġesù jitgħammed, u qallu: Jiena hu li jeħtieġli nitgħammed minnek, u inti tiġi għandi? LEZZJONI QASIRA Iż 11:1-3a Għad toħroġ fergħa miz-zokk ta' Ġesse, għad tinbet rimja minn għeruqu : fuqu jistrieħ l-ispirtu tal-Mulej, l-ispirtu ta' l-għerf u d-dehen, l-ispirtu ta' l-għaqal u l-qawwa, l-ispirtu tax-xjenza u tal-pjetà, u jimtela bl-ispirtu tal-biża' tal-Mulej. V/. Jeħtieġ li jikber huwa. R/. U niċkien jiena. Ant. Ġesù wieġeb lil Ġwanni u qallu: Inti għalissa ħallik minn dan, għax hekk jixraq nimxu biex inkunu għamilna u temmejna s-sewwa kollu. LEZZJONI QASIRA Iż 42:1 Araw il-qaddej tiegħi, li jiena nwieżen, il-maħtur tiegħi, li fih qalbi strieħet. Qegħidt ir-ruħ tiegħi fuqu, biex iġib il-ġustizzja lill-ġnus. V/. Dan hu l-qaddej tiegħi, li jiena nwieżen. R/. Il-maħtur tiegħi, li fih qalbi strieħet. Fit-Tlieta ta' wara nofsinhar Ant. Ġwanni xehed u qal: Jiena rajt l-Ispirtu nieżel mis-sema bħal ħamiema u joqgħod fuqu. LEZZJONI QASIRA Iż 49:6 Il-Mulej qalli: Tkun ħaġa żgħira wisq għalik li inti tkun il-qaddej tiegħi biex tqajjem biss biss it-tribù ta' Ġakobb u treġġa' lura l-fdal ta' Iżrael. Jien nagħmel minnek dawl għall-ġnus, biex is-salvazzjoni tiegħi sa truf l-art tinfirex. V/. Qegħidt ir-ruħ tiegħi fuqu. R/. Biex iġib il-ġustizzja lill-ġnus. O Alla ta' dejjem li tista' kollox, meta Kristu tgħammed fix-xmara Ġordan l-Ispirtu s-Santu niżel fuqu, u int, b'leħen setgħani, għarraftna li hu Ibnek l-għażiż; agħmel li l-ulied adottivi tiegħek, li ħadu twelid ġdid mill-ilma u l-Ispirtu s-Santu, jibqgħu jgħixu sa l-aħħar kif jogħġob lilek. Bi Kristu Sidna. Ammen. Inbierku l-Mulej R/. Inroddu ħajr lil Alla. IT-II GĦASAR V/. O Alla, ejja eħlisni. R/. Mulej, fittex għinni. Glorja. Kif kien mill-bidu. Hallelujah. Mill-Missier, Iben waħdieni, ġejt fid-dinja w sirt bin Xebba; tnissil ġdid fil-fidi tajtna bil-ħasil tal-magħmudija. Mis-smewwiet inżilt, Verb t'Alla, għammart fostna, bniedem bħalna; bil-mewt tiegħek fdejt għemilek, u bil-ħajja rġajt fawwartna. Nitolbuk, Feddej tal-ħniena, ejja fina bi tjubitek; imla qlubna b'dawl il-grazzja, li tagħmilna nixbhu lilek. Ibqa' magħna, Mulej Sidna, keċċi d-dlam tal-lejl minn fuqna; int naddafna minn kull ħtija, żommna sħaħ bil-qawwa tiegħek. Għarafniek illum, fid-dija tal-Missier u ta' l-Ispirtu: Ġesù Kristu, int il-Ħajja, int is-Sewwa; glorja lilek! Ammen. Salmodija tat-II Għasar ta' l-Epifanija. Ant. 1: Instema' mis-smewwiet leħen il-Missier: Dan hu Ibni, li bih tgħaxxaqt; isimgħu lilu. Il-kelma tal-Mulej lil Sidi: * "Oqgħod fuq il-lemin tiegħi, sa ma nqiegħed l-għedewwa tiegħek * mirfes taħt riġlejk." Ix-xettru tal-qawwa tiegħek jibgħat il-Mulej minn Sijon: * aħkem f'nofs l-għedewwa tiegħek. Tiegħek is-setgħa sa minn twelidek fuq l-għoljiet imqaddsa, * sa minn qabel is-sebħ bħan-nida jien nissiltek. Ħalef il-Mulej, u ma jisgħobx bih: * "Inti qassis għal dejjem bħal Melkisedek!" Sidi fuq il-leminija tiegħek, * hu jidrob is-slaten f'jum il-qilla tiegħu. Mill-wied jixrob fi triqtu, * għalhekk jerfa' 'l fuq rasu. Glorja lill-Missier......... Ant. 1: Instema' mis-smewwiet leħen il-Missier: Dan hu Ibni, li bih tgħaxxaqt; isimgħu lilu. Ant. 2: Fix-xmara Ġordan is-Salvatur għaffeġ ras is-serpent, u ħelisna lkoll mis-setgħa tiegħu. Hieni l-bniedem li jibża' mill-Mulej, * li jitgħaxxaq ħafna bil-kmandamenti tiegħu! Kbar fuq l-art ikunu wliedu; * nisel it-tajbin ikun imbierek. Ġid u għana jkunu f'daru; * għal dejjem tibqa' l-ġustizzja tiegħu. Dawl fid-dlam ifeġġ għat-tajbin; * twajjeb u ħanin hu l-bniedem sewwa. Tajjeb il-bniedem li jħenn u jislef, * li jmexxi ħwejġu bir-reqqa. Għax il-bniedem ġust qatt ma jitfixkel; * għal dejjem tibqa' t-tifkira tiegħu. Xejn ma jibża' minn aħbar ħażina; * qalbu qawwija bit-tama fil-Mulej. Qalbu qawwija, m'għandux mniex jibża', * sa ma jara mxejjen l-għadu tiegħu. Iqassam u jagħti lill-foqra; † għal dejjem tibqa' l-ġustizzja tiegħu; * rasu merfugħa bil-ġieħ. Jarah il-ħażin u jinkedd, † jheżheż snienu u jtertaq qalbu. * Imma x-xewqa tal-ħżiena tibqa' bla temma. Glorja lill-Missier...... Ant. 2: Fix-xmara Ġordan is-Salvatur għaffeġ ras is-serpent, u ħelisna lkoll mis-setgħa tiegħu. Ant. 3: Illum għarafna misteru kbir, meta l-Ħallieq ta' kollox naddafna minn ħtijietna fil-Ġordan. Kbar u ta' l-għaġeb l-għemejjel tiegħek, * Mulej, Alla li tista' kollox; sewwa u veri t-triqat tiegħek; * Sultan tal-ġnus. Min, Mulej, ma jibżax minn ismek? * Min ma jsebbħux? Għax int waħdek qaddis: † u l-ġnus kollha jiġu jinxteħtu quddiemek, * għax magħrufa saru l-ġudizzji tiegħek. Glorja lill-Missier........ Ant. 3: Illum għarafna misteru kbir, meta l-Ħallieq ta' kollox naddafna minn ħtijietna fil-Ġordan. LEZZJONI QASIRA Atti 10:37-38 Intom tafu b'dak li ġara mal-Lhudija kollha, ibda mill-Galilija, wara li Ġwanni xandar il-magħmudija: kif Alla kkonsagra lil Ġesù ta' Nazaret bl-Ispirtu s-Santu u bil-qawwa, u kif dan Ġesù għadda jagħmel il-ġid u jfejjaq lil dawk kollha li kienu maħkuma mix-xitan, għax Alla kien miegħu. R/. Dan huwa dak li ġie * Bl-ilma u d-demm. Dan. V/. Ġesù Kristu, Sidna. * Bl-ilma u d-demm. Glorja. Dan. Ant. tal-kantiku ta' Marija: Kristu Ġesù ħabbna, u ħallna minn dnubietna bis-saħħa ta' demmu; huwa għamilna saltna, qassisin għal Alla Missieru. Lilu l-glorja u s-setgħa għal dejjem ta' dejjem. Ruħi tfaħħar il-kobor tal-Mulej, * u l-ispirtu tiegħi jifraħ f'Alla s-Salvatur tiegħi, għax hu xeħet għajnejh fuq iċ-ċokon tal-qaddejja tiegħu. * Iva, minn issa 'l quddiem kull nisel jibda jsejjaħli hienja. Għax is-Setgħani għamel miegħi ħwejjeġ kbar; * qaddis hu l-isem tiegħu. Il-ħniena tiegħu tinfirex f'kull żmien * fuq dawk li jibżgħu minnu. Hu wera l-qawwa ta' driegħu, * xerred lil dawk li huma mkabbra f'qalbhom. Niżżel is-setgħana minn fuq it-tron tagħhom, * u għolla ċ-ċkejknin. Mela b'kull ġid lil min hu bil-ġuħ, * u l-għonja bagħathom 'il barra b'xejn. Ħa ħsieb Iżrael, qaddej tiegħu, * għax ftakar fil-ħniena tiegħu – bħalma wiegħed lil missirijietna – * b'riżq Abraham u nislu għal dejjem. Glorja. Ant. tal-kantiku ta' Marija: Kristu Ġesù ħabbna, u ħallna minn dnubietna bis-saħħa ta' demmu; huwa għamilna saltna, qassisin għal Alla Missieru. Lilu l-glorja u s-setgħa għal dejjem ta' dejjem. PREĊI Il-Feddej tagħna għoġbu jitgħammed minn Ġwanni fil-Ġordan. Nitolbuh u ngħidulu: Mulej, sawwab fuqna l-Ispirtu tiegħek. Kristu, inti l-Qaddej ta' Alla li għoġobt lill-Missier u fik sab l-għaxqa tiegħu: – agħmel, Mulej, li nkunu mimlijin bl-Ispirtu tiegħek. Kristu, inti l-Maħtur ta' Alla li ma ksirtx il-qasba mġelġla u anqas ma tfejt il-musbieħ inemnem: – ħenn għal kull min ifittxek tassew. Kristu, inti Bin Alla l-Missier, li sejjaħlek u għamlek dawl għall-ġnus fil-patt il-ġdid: – iftaħ għajnejn l-għomja bl-ilma tal-magħmudija. Kristu, inti s-Salvatur tal-bnedmin li l-Missier ikkonsagrak bl-Ispirtu s-Santu u għamlek ministru tas-salvazzjoni: – ressaq lejk lil kulħadd biex jarawk u jemmnu fik ħa jkollhom il-ħajja ta' dejjem. Kristu, inti t-tama tagħna, u tmexxi lejn id-dawl tas-salvazzjoni lil min qiegħed fid-dlamijiet: – ilqa' lil ħutna l-mejtin fis-saltna tiegħek. O Alla ta' dejjem li tista' kollox, meta Kristu tgħammed fix-xmara Ġordan l-Ispirtu s-Santu niżel fuqu, u int, b'leħen setgħani, għarraftna li hu Ibnek l-għażiż; agħmel li l-ulied adottivi tiegħek, li ħadu twelid ġdid mill-ilma u l-Ispirtu s-Santu, jibqgħu jgħixu sa l-aħħar kif jogħġob lilek. B'Ibnek Ġesù Kristu Sidna, li miegħek jgħix u jsaltan flimkien ma' l-Ispirtu s-Santu, Alla, għal dejjem ta' dejjem. Ammen. Għeluq Il-Mulej iberikna, iħarisna minn kull deni, u jwassalna għall-ħajja ta' dejjem. TALBA TA' GĦELUQ IL-JUM WARA T-II GĦASAR TAL-ĦDUD U TAS-SOLENNITAJIET V. O Alla, ejja eħlisni. R. Mulej, fittex għinni. Glorja. Kif kien mill-bidu. Hallelujah. Fi żmien ir-Randan ma jingħadx Hallelujah. Wara dan il-versett tal-bidu tkun ħaġa tajba jekk isir l-eżami tal-kuxjenza, li fiċ- ċelebrazzjoni fil-komun jista' jidħol fl-att penitenzjali skond il-formoli wżati fil- l.. Issir l-istedina għall-penitenza. Ħuti, ejjew nagħarfu ħtijietna. Isir ftit tas-skiet. Imbagħad kulħadd flimkien jistqarr: Nistqarr 'l Alla li jista' kollox, u lilkom, ħuti, li jiena dnibt ħafna bil-ħsieb, bil-kliem, bl-egħmil u billi ħallejt dmirijieti: iħabbtu fuq sidirhom ħtija tiegħi, ħtija tiegħi, bl-ikbar ħtija tiegħi. Għalhekk nitlob lill-imqaddsa Marija dejjem Verġni, lill-Anġli u l-Qaddisin kollha, u lilkom, ħuti, biex titolbu għalija lill-Mulej Alla tagħna. Tingħata l-assoluzzjoni: Iħenn għalina Alla li jista' kollox, jaħfrilna dnubietna, u jwassalna għall-ħajja ta' dejjem. II. Issir l-istedina għall-penitenza. Ħuti, ejjew nagħarfu ħtijietna. Isir ftit tas-skiet. Imbagħad jingħad: V. Ħenn għalina, Mulej R. Għax dnibna kontra tiegħek. V. Uri lilna, Mulej, it-tjieba tiegħek. R. U s-salvazzjoni tiegħek agħtina. Tingħata l-assoluzzjoni: Iħenn għalina Alla li jista' kollox, jaħfrilna dnubietna, u jwassalna għall-ħajja ta' dejjem. III. Issir l-istedina għall-penitenza. Ħuti, ejjew nagħarfu ħtijietna. Isir ftit tas-skiet. Imbagħad jingħadu dawn l-invokazzjonijiet, jew oħrajn: Int li kont mibgħut biex tfejjaq il-bnedmin ta' qalbhom niedma: Mulej, ħniena. R. Mulej, ħniena. Int li ġejt biex issejjaħ il-midinbin: Kristu ħniena. R. Kristu ħniena. Int li qiegħed fil-lemin tal-Missier, biex tidħol għalina: Mulej ħniena. R. Mulej, ħniena. Tingħata l-assoluzzjoni: Iħenn għalina, Alla, li jista' kollox, jaħfrilna dnubietna, u jwassalna għall-ħajja ta' dejjem. Kristu, dija w jum imsebbaħ, bik tal-lejl titkeċċa d-dalma: int tassew tad-dawl id-dija, int xandȃr tad-dawl għall-hienja. Nitolbuk, Qaddis, Sid tagħna, f'dan il-lejl li ġej ħarisna; ikun fik il-mistrieħ tagħna, 'tina ftit sigħat ta' heda. Jekk l-għajnejn fl-irqad jingħalqu, qalbna tibqa' tishar miegħek; midd, Mulej, il-leminija bħala kenn ħanin fuq ħbiebek. Ejja, Salvatur setgħani, qatta' x-xbiek ta' l-għadu tagħna, wennes lill-qaddejja tiegħek, Ġieħ u sebħ għal dejjem, Kristu, Sultan twajjeb, jintradd lilek, lill-Missier u lill-Ispirtu Difensur u Faraġ tagħna. Ammen. Barra Ż.GĦ.: Ant. Taħt ġwenħajk, tistkenn; ma tibżax mill-biza' tal-lejl. Ż.GĦ.: Għad-dell tal-Għoli Araw, tajtkom is-setgĦa li tirfsu fuq is-sriep u skorpjuni (Lq 10, 19). Int li tgħix għad-dell tal-Għoli, * li tgħammar għad-dell ta' dak li jista' kollox, għid lill-Mulej: † "Dell tiegħi u qawwa tiegħi int, * Alla tiegħi, jien fik nittama." Għax hu jeħilsek mix-xibka tan-nassab, * u mill-mard tal-mewt. Bir-rix tiegħu jgħattik, * u taħt ġwenħajh tistkenn. Ma tibzax mill-biża' tal-lejl, * anqas minn vleġġa li tittajjar bin-nhar, minn pesta li tixtered fid-dlam, * jew minn marda li ġġib ħerba f'nofs in-nhar. Elf ruħ jaqgħu maġenbek, * u għaxart elef fuq lemintek imma lejk id-deni ma jersaqx, * għax tarka u korazza l-fedelta' tiegħu. Int dan tarah biss b'għajnejk, * tara l-ħlas li jieħdu l-ħżiena. Għax int għandek il-Mulej kenn tiegħek, * għamilt il-Għoli għamara tiegħek. Ebda deni ma jiġrilek, * ebda ħsara ma tersaq lejn darek. Għax l-anġli tiegħu hu jibgħatlek, * u jħarsuk fi triqatek kollha. Fuq idejhom jerfgħuk, * li ma taħbatx ma' xi ġebla riġlek. Fuq l-iljun u l-lifgħa int timxi, * ferħ ta' ljun u serp int tirfes. La tħabbeb miegħi, jien neħilsu: * la għaraf ismi, jiena nħarsu. Hu jsejjaħli, u jiena nwieġbu; † miegħu nkun fid-dwejjaq tiegħu, * neħilsu u nerfagħlu ġiehu; u b'għomor twil nimlieh, * nurih is-salvazzjoni tiegħi. Glorja. Barra Z.GĦ.: Ant. Taħt ġwenħajh tistkenn; ma tibżax mill-biża' tal-lejl. Z.GĦ: Jaraw wiċċ il-Mulej, u jkollhom ismu fuq ġbinhom. Lejl ma jkunx hemm iżjed, u ma jkunux jeħtieġu dwal ta' msiebaħ u dawl tax-xemx, għax il-Mulej Alla jkun jiddi fuqhom, u huma jsaltnu għal dejjem. Barra żmien il-Għid: R. F'idejk, Mulej, * Jien nerħi ruħi. F'idejk. V. Int teħlisni, Mulej, Alla tas-sewwa, * Jien nerħi ruħi. Glorja. F'idejk. F'Ħadd il-Għid u l-ottava jingħad: Ant. Dan hu l-jum li għamel il-Mulej; ħa nifirħu u nithennew fih! Hallelujah. Fi żmien il-Għid: R. F'idejk, Mulej, jien nerħi ruħi. Hallelujah, hallelujah. F'idejk. V. Int teħlisni, Mulej, Alla tas-sewwa. * Hallelujah, hallelujah. Glorja. F'idejk. Ant. Salvana, Mulej, u ħarisna bin-nhar u bil-lejl, biex nishru ma' Kristu u nistrieħu fis-sliem. (Ż.Għ. hallelujah). KANTIKU EVANĠELIKU Lq. 2,29-32 Kristu dawl tal-ġnus u glorja ta' Israel Issa, o Sid, tista' tħalli l-qaddej tiegħek * imur fis-sliem, skond kelmtek; għaliex għajnejja raw * is-salvazzjoni tiegħek, li int ħejjejt * għall-popli kollha: dawl biex idawwal il-ġnus, * u glorja tal-poplu tiegħek Israel. Glorja. Ant. Salvana, Mulej, u ħarisna bin-nhar u bil-lejl, biex nishru ma' Kristu u nistrieħu fis-sliem. (Ż.Għ. hallelujah). Nitolbu, Mulej, illum iċċelebrajna l-misteru tal-qawmien ta' Kristu mill-imwiet; issa nitolbuk il-grazzja li nistrieħu fis-sliem tiegħek u li tbiegħed minnha kull deni, biex nerġgħu nqumu u nfaħħruk ferħana. Bi Kristu Sidna. R. Ammen. Jew, fis-solennitajiet barra l-Ħdud: Nitolbu. Żur, Mulej, lil din id-dar, u biegħed minnha kull tnassis tal-għadu; jgħammru fiha l-anġli qaddisa tiegħek, biex iħarsuna u jżommuna fis-sliem; u xerred dejjem il-barka tiegħek fuqna. Bi Kristu Sidna. R. Ammen. Wara t-talba tingħad il-barka: Il-Mulej li jista' kollox jagħtina lejl kwiet u tmiem tajjeb. Fl-aħħarnett, mingħajr versett u talba, tingħad waħda mill-antifoni tal-Madonna. Omm ħelwa ta' Kristu l-Feddej, int bieb illi jagħti għas-sema, int kewkba tal-baħar, Marija! Ħarisna mill-waqgħa, kun magħna, għajnuna tal-poplu l-maħtur, li b'għaġeb nissilt 'il min ħalqek fis-siegħa li lqajt it-tislima li tak Gabrijel, u bqajt xebba, kif qabel, hekk wara t-tnissil. Ħenn, Omm, għal uliedek midinba. tas-sema, Sidt l-anġli; int l-għerq u l-bieb safi mnejn ġie dawl id-dinja. O Verġni glorjuża, ta' ġmiel u sbuħija, is-sliem għalik! Itlob lil Kristu għalina. Sliem għalik, Sultana, omm tal-ħniena; ħajja, ħlewwa u tama tagħna, sliem għalik. Lilek ingħajjtu, għaliex aħna tturufnati, ulied Eva. Lilek nitniehdu, aħna li nibku u nolfqu f'dan il-wied ta' dmugħ. Ejja, mela, avukata tagħna, dawk il-għajnejn tiegħek tal-ħniena; lil Ġesu', frott imbierek tal-ġuf tiegħek. O Ħanina, o pija, o ħelwa Verġni Marija. Taħt il-ħarsien tiegħek nistkennu, Omm qaddisa ta' Alla: it-talb li nagħmlulek fi ħtiġijietna, u eħlisna dejjem minn kull tiġrib, o Verġni glorjuża u mbierka.
9 ta' Jannar 2017